**Arve Otter Juritzen** (født 1960) er en norsk journalist, forfatter, redaktør, forlegger, programleder og TV-produsent.

Bakgrunn og virke
-----------------

Juritzen gikk ett år på handelsskole før han som 17-åring begynte som lærling hos *Drammens Tidende*. På 1980-tallet dro han til Minneapolis i USA for å lære seg undersøkende TV-journalistikk hos WCCO, som er en underavdeling av kringkastingsselskapet CBS. Målet var å skaffe seg nok kunnskap slik at han kunne etablere eget produksjonsselskap for TV hjemme i Norge.

I 1992-93 startet han som reporter i *TV 2 Nyhetene* i det da nyetablerte *TV 2*. I 1994 skapte han, produserte og var programleder for forbrukerprogrammet *TV 2 hjelper deg* på samme kanal. Dette ledet han med stor suksess i 6 år frem til han i 2000 sluttet for å lede kanalens nye gameshow *Vil du bli millionær?* Dette ledet han også med suksess. I 2001 gikk han over til TVNorge for å lede det populære, men omdiskuterte realityprogrammet *Big Brother*. Etter to sesonger med reality var han i 2002 aktuell med det egenproduserte debattprogrammet *Juritzen direkte* på samme kanal. Han oppnådde ikke like stor suksess med dette programmet og det ble nedlagt etter bare én sesong. Etter flere års fravær returnerte han til TV i 2007 for å lede gameshowet *Hvem er hvem?* på TVNorge. Programmet ble imidlertid ikke den seersuksessen som kanalen hadde håpet på.

I 1994 etablerte han sitt eget TV-selskap, Juritzen-TV, som på det meste hadde 100 ansatte. Han solgte selskapet i 2001 for 30 millioner kr.

I 2006 gikk han inn i bokbransjen og startet eget bokforlag, Juritzen Forlag. Flere av forlagets utgivelser ble omstridte og i en periode ble han omtalt som Norges mest kontroversielle forlegger. I 2019 solgte han forlaget til Strawberry Publishing, som var eid av Petter Stordalen. Datterforlagene Juritzen Jr. og beholdt han selv. Høsten 2021 var han var redaktør for debutboken til Maud Angelica Behn, *Tråder av tårer*. 

Juritzen har skrevet syv bøker, deriblant en biografi om det første norske aids-offeret; Henki Hauge Karlsen (1987). Henki var en av hans bekjente på 1980-tallet.

Arve Juritzen stod åpent fram som homofil rundt millenniumskiftet. i 2004 fikk han en datter ved hjelp av en surrogat i USA.

Annet
-----

Juritzen spilte en statistrolle i *Star Wars Episode V: Imperiet slår tilbake* fra 1980. Scenene som foregår på snøplaneten Hoth, er i virkeligheten spilt inn på Finse på Hardangervidda. Filmteamet trengte statister, og mange av soldatene er norske, blant andre Odd Johan Nelvik og Tom Egeland.

Han var en deltaker i andre sesong i serien *Maskorama*, hvor han røk ut i premieren 6. november 2021. Hans forkledning var rollen som «Frosken», og sangen han fremførte var The Clashs låt «Should I Stay Or Should I Go». Dette var første gang han fremførte på en scene, samt sang foran kamera, og kun 16 seere klarte å gjette at det var han i kostymet.

Referanser
----------

1. ↑   Dagens Perspektiv, www.dagensperspektiv.no, utgitt 2013, besøkt 23. juni 2021[Hentet fra Wikidata]
2. ↑   VG, side(r) 34, utgitt 4. november 2000, besøkt 23. juni 2021[Hentet fra Wikidata]
3. ↑  Justad, Stig H. (6. mai 2017). «Jeg er ordblind». *www.klikk.no* **(norsk)**. Besøkt 1. juli 2020.
4. 1 2 3 4  Kraft, Nina (2. desember 2013). «Sirkusdirektøren». *Dagens Perspektiv*. Besøkt 1. juli 2020.
5. ↑  «Big Brother-sjefen er prisgitt deltagerne». *www.aftenposten.no*. 24. februar 2002. Besøkt 1. juli 2020.
6. ↑  «Dropper Juritzen». *kampanje.com*. 13. mai 2002. Besøkt 1. juli 2020.
7. ↑  «Vil satse på Arve». *Nettavisen*. 24. oktober 2007. «Hvem er hvem har ikke blitt den store suksessen for TVNorge, målt i antall seere. Men det hindrer ikke tv-stasjonen i å ville satse på programleder Arve Juritzen videre.»
8. ↑  «Stordalen kjøper Juritzen forlag». *www.vg.no* **(norsk)**. 8. januar 2019. Besøkt 15. februar 2019.
9. ↑  Røhne, Berit (30. januar 2019). «Juritzen forlag». *Store norske leksikon*. Besøkt 1. juli 2020.
10. ↑  «Henki - å leve med AIDS-viruset av Arve Juritzen». *bokelskere.no*. Besøkt 1. juli 2020.
11. ↑  «HIV-positive Henki Hauge Karlsen». *NRK Radio*. Besøkt 1. juli 2020.
12. ↑  «Arve Juritzen har forlovet seg». *Dagbladet.no* **(norsk)**. 5. desember 2000. Besøkt 1. juli 2020.
13. 1 2  Henriksen, Cecilia Koppang (15. desember 2015). «Juritzen var «Star Wars»-statist: - Det kom helikopter med hamburgere til oss hver dag». Dagbladet.no. Besøkt 2. oktober 2016.
14. ↑  ««Frosken» røk ut av Maskorama». *www.vg.no*. Besøkt 6. november 2021.
15. ↑  Grøndahl, Elisabet (6. november 2021). «Arve Juritzen skjulte seg bak masken til Frosken i Maskorama i kveld». *NRK*. Besøkt 7. november 2021. «Dette var gøy og et sykt sirkus! Jeg har aldri stått på en scene før, sier Arve Juritzen. Bare 16 personer i hele Norge gjettet riktig.»

Eksterne lenker
---------------

* (en) Arve Juritzen på Internet Movie Database Rediger på Wikidata

* (no) Arve Juritzen hos Filmfront Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** BIBSYS **·** VIAF **·** GND **·** LCCN **·** ISNI
 |